De Klerk vertel in fyn besonderhede hoe hy met die sleutelspelers in die Fishrot-sage ontmoet het, maar ontken in sy verklaring dat hy dié bedrog- en korrupsieskema waarin hy 'n belangrike rol gespeel het, uitgedink het.
“Shanghala het vir my gesê die Baas het Hatuikulipi aangestel as sy ekonomiese raadgewer om 'n pasgemaakte struktuur te ontwerp om hierdie bydraes te bestuur en te versprei,” lui sy verklaring.
“Ek sal na die ACC toe moet gaan en sê hulle het ons kwota gesteel. Die ander ding wat duidelik is uit Marén se verklaring, is dat hy die privilegie wat tussen 'n prokureur en sy kliënt bestaan, verbreek het. Ons (SPP) sal 'n klag by die Prokureursorde (Law Society of Namibia) moet indien,” het Louw verder gesê.
Volgens De Klerk het hy sowat N$4 miljoen se fooie verdien vandat hy in 2017 as 'n direkteur van SPP aangestel is.
Hy sê sy prokureursfirma, DHC Incorporated, is verlede jaar deur die owerhede beveel om Swapo, Hatuikulipi en Shanghala se geld wat nog in die trustrekening was, van die res van die geld in die rekening te skei.
Intussen het die presidensiële woordvoerder, dr. Alfredo Hengari, by navraag gesê die saak het 'n sensitiewe punt bereik, want die aanklaer-generaal, me. Martha Imalwa, moet 'n beslissing maak.
'n WhatsApp-stemnavraag gister aan De Klerk oor sy gelekte verklaring, het onbeantwoord gebly. Dit is wel ontvang en daar is na die stemboodskap geluister.
De Klerk bevind hom waarskynlik steeds in die Wes-Kaap. Hy het 'n strandhuis aan dié provinsie se westelike kus.